钦定古今图书集成/理学汇编/学行典/第240卷 > 唐时
## 钦定古今图书集成/理学汇编/学行典/第240卷 > 唐时

按《松江府志》：“唐时湖广荆南人，徙居华亭，遂占籍焉。
与杨惟桢、陆居仁善，以先世受宋恩，誓不仕元。幼遭
二亲丧，哀毁成礼，贫不能家，三十乃娶，家居花泾塘，
力稼穑，甘淡泊。夏椿延为馆宾，供御甚厚。时曰：‘吾素
清俭，不欲以肥甘损福’。夏心重之。邻有孀妇，私馈饼
饵，毅然拒之。妇曰：‘以公馆居，故试公耳’。时曰：‘汝为妇
可试邪’？”夏知之，益加敬焉。时钱鼒从杨维桢读书郡
中，啜菽饮水，时每资以力学。其后鼒家稍腴，以囊橐
留时馆。鼒死，完封归其家。张氏据吴，杜门不出，寿八
十有七。陶宗仪有《义士传》。